„ Chlap nie je ten, kto vie udrieť, chlap je ten, kto vie ranu zachytiť!“

Tento úvod nepôsobí ako prirodzená súčasť projektu zameraného na solidaritu, tobôž nie ako súčasť žiackeho projektu. Napriek tomu sa práve táto veta stala jeho právoplatným mottom. Vďaka uvážlivému výberu programu a citlivému prístupu pani Kováčovej, našej angličtinárky a vedúcej projektu ACES, sme sa v utorok 5.apríla 2016 ocitli v lone slnkom zaliatej tatranskej prírody, v malej bokom zastrčenej dedinke Žakovce, ktorá nezaujme históriou, či ľudovou architektúrou, ale núti k hlbokým úvahám všetkých, ktorí poznajú jej súčasnosť. Navštívili sme Inštitút Krista Veľkňaza v Žakovciach.

Inštitút založil katolícky kňaz Marián Kuffa v roku 1990 ako spoločenstvo kňazov a laikov s cieľom šíriť myšlienky kresťanstva prostredníctvom pomoci odkázaným ľuďom. Absolvent kežmarského gymnázia vyštudoval Vysokú školu poľnohospodársku v Nitre. Mal rád šport, osobitne karate a horolezectvo. Podľa jeho vlastných slov i veselý život a dievčatá. Po ťažkom zranení vo Vysokých Tatrách sa rozhodol zmeniť svoj život a zasvätil ho viere a pomoci blížnym. V Žakovciach vytvoril domov pre ľudí pretĺkajúcich sa životom na okraji spoločnosti. Nájdete tu bývalých väzňov, i vrahov, bezdomovcov, prostitútky, ľudí fyzicky a duševne postihnutých, narkomanov, alkoholikov, maloleté matky s deťmi, mladých ľudí po odchode z detského domova,… Na prvý pohľad nesúrodý zhluk tvarovo a farebne všakovakých budov vám dá zmysel až keď zistíte, na čo ktorá z nich slúži. Tam je ubytovňa pre ťažko chorých ležiacich pacientov, tam zas ubytovne pre mužov, inde menšie domce so záhradkou pre matky s deťmi, vyššie sú stajne a chlievy. Pri vstupe, podľa slov pani Pisarčíkovej, našej sprievodkyne, vzniká kaplnka, za rohom bude stajňa pre kone a cvičisko. Budovy dostavané, vo výstavbe, i prestavované. Po nádvorí chodí množstvo ľudí, mnohí s fúrikmi, uhýbame sa nákladným autám, traktorom, bagru. Všade organizovaný pohyb a aktivita. Pri jazierku a vo vestibule oddychujúci fajčiaci dôchodcovia. Domov pre takmer 300 osudom stíhaných ľudí.

Ako môže takéto spoločenstvo existovať?

Stretnutie sme mali vopred pripravené, bez záruky, či sa s p. Kuffom stretneme. Nakoniec z toho boli takmer dve hodiny sugestívneho rozprávania p.Kuffu a odpovedania na otázky, počas ktorého by ste počuli špendlík padnúť na dlážku. A to tam bolo 43 žiakov a len 7 dospelých. Bolo to spôsobené výborným začiatkom. Pán farár vyzval odvážlivca z našich radov, aby ho čo najsilnejšie udrel do brucha. Na odpoveď nemusel dlho čakať. Vždy smelý Matej Jurík z kvinty sa postavil a uderil. Raz, dvakrát. A kňaz ranu prijal, i tú druhú. Ako trénovaný karatista vedel, ako na to. Po chvíli však už Maťo ležal na zemi. A nielen tento strhujúci začiatok v kaplnke bol zárukou vysokej pozornosti žiakov počas celého kňazovho rozprávania.

Na otázku, čo je hlavným krédom inštitútu, p.Kuffa odpovedá: „Čistota, chudoba a poslušnosť.“ A pán Kuffa dodáva: „Čo je zmysel života? Čo v živote potrebuješ? Koľko obedov dnes zješ, s koľkými ženami potrebuješ spať, koľko kabátov si oblečieš, keď ti je zima…?“ Pri rozhodovaní o svojej ďalšej životnej ceste po úraze to nemal ľahké. Rozhodoval sa, či je schopný zanechať 5 obľúbených vecí. Symbolicky preto zatĺkol do steny starej kaplnky 5 klincov predstavujúcich: karate, lano ako horolezectvo, pušku, koňa, a svoje dievča. Pán farár vyznáva: „ Najťažší bol piaty klinec. Veľká je láska k matke, väčšia však k žene a najväčšia k Bohu… A teraz už vieš na čo sme na tomto svete? Kam kráčame? Sme tu preto, aby sme zmaturovali z jediného predmetu. Z lásky! A stále kráčame k láske. Láska, ktorá nič nestojí, za nič nestojí. Ja som vo svojom živote ženský prvok nahradil láskou k Panne Márii.“ A pán Kuffa ďalej so zápalom a bez zábran rozpráva udiveným žiakom príhody zo svojho života. O láske a nenávisti, o sexe, zhýralosti, o drogách a alkohole, o slobode, feminizme, liberalizme,…

Po fascinujúcom zážitku v kaplnke sme zjedli chutný obed navarený ženami so smutnou minulosťou. Neboli to profesionálne kuchárky, ale ženy bez domova, prostitútky, alkoholičky. Obed bol výborný. Poučné bolo predovšetkým to, kto nám ho pripravil, ale pri odovzdávaní špinavého riadu nás vítal ešte veľký nápis: „Konzum nás naučil zvyknúť si na odpad. Ale jedlo, ktoré vyhodíme, akoby sme ukradli chudobným a hladným.“

Takže ako môže existovať takéto neuveriteľné spoločenstvo?

Na obrovskej viere. Viere jediného človeka, pána farára Kuffu, v človeka a v ľudskosť. Bol to on, kto mal víziu a bol natoľko silný, že sa obklopil skupinou profesionálnych pomocníkov, kňazov a rádových sestier, ale aj dobrovoľníkov, ktorí mu v jeho úsilí, zachrániť zblúdeného človeka, pomáhajú. Áno, má problémy s úradmi, osobitne so stavebným úradom, ale svojim zverencom dáva nádej a bezpečie domova. A to napriek tomu, že žiť podľa stanovených pravidiel, byť zaradený v červenom, modrom alebo bielom zozname, bez peňazí, bez mobilu a kontaktu s okolím, je pre mnohých, vzhľadom na ich predchádzajúce životné skúsenosti, veľmi ťažké. Ale prísne pravidlá, a „terapia celodennou prácou“ prinášajú výsledky.

A kto sa do Žakoviec dostane? „Ten, kto zabúcha na dvere“. Známy to výrok z biblie z evanjelia podľa Matúša, i Lukáša“ „klopte a bude vám otvorené.“ A možno sa tam dostanú i niektorí naši žiaci. Netreba sa však strachovať. Niektorí uvažujú, že by sa sem vrátili ako dobrovoľníci.

PaedDr. Miroslav Kubičár